ΓΡΑΠΤΗ ΕΡΩΤΗΣΗ E-3400/97 υποβολή: Amedeo Amadeo (NI) προς την Επιτροπή (28 Οκτωβρίου 1997)

Θέμα: Δικαιώματα του ανθρώπου στη Β. Κορέα

Οι νεκροί από πείνα στη Β. Κορέα αναφέρεται ότι ανέρχονται σε ένα εκατομμύριο. Ο τρομακτικός αυτός αριθμός περιέχεται σε απόρρητο έγγραφο του Κομμουνιστικού Κόμματος της Β. Κορέας. Το βέβαιο πάντως είναι ότι η Β. Κορέα αντιμετωπίζει σοβαρότατα προβλήματα στο γεωργικό τομέα, σε σημείο ώστε τα παιδιά να ζουν σε συνθήκες έντονου υποσιτισμού και μάλιστα εγκαταλειμμένα στους δρόμους. Οι αγρότες είναι τόσο εξασθενημένοι και πεινασμένοι, ώστε δεν μπορούν να καλλιεργήσουν τη γη, για την κάλυψη των αναγκών τους.

Το τρέχον έλλειμμα στον τομέα των τροφίμων υπολογίζεται μεταξύ ενός και δύο εκατ. τόνων. Ωστόσο, οι αιτήσεις για βοήθεια που έφτασαν τον περασμένο Απρίλιο στα Ηνωμένα Έθνη ανέρχονται μόνο σε 200.000 τόνους. Τα αίτια για την απροθυμία να ζητηθεί η αναγκαία διεθνής βοήθεια θα πρέπει να αναζητηθούν στο φόβο του βορειοκορεάτη ηγέτη Kim-Jong Il ότι ένα πρόγραμμα μαζικών ενισχύσεων σε τρόφιμα θα έχει ως αποτέλεσμα τη μαζική παρουσία διεθνών οργανισμών, που ενδέχεται να θέσει σε κίνδυνο την ηγετική θέση του.

Ωστόσο, ανεξάρτητα από τα πολιτικά παιχνίδια, η κατάσταση στη Β. Κορέα παραμένει κρίσιμη. Ο βορειοκορεατικός πληθυσμός μπορεί να υπολογίζει σε ημερήσια διατροφή 750-1000 θερμίδων, έναντι των 2500 που είναι απαραίτητες για μια φυσιολογική διατροφή.

Υπό τα δεδομένα αυτά, ζητείται από την Επιτροπή να δώσει επίσημες πληροφορίες και να έλθει σε επαφή με τη βορειοκορεατική κυβέρνηση, προκειμένου να της ζητήσει να παρέμβει στη σοβαρή αυτή κρίση.

Απάντηση του Sir Leon Brittan εξ ονόματος της Επιτροπής (25 Νοεμβρίου 1997)

Η Επιτροπή συμφωνεί ότι η κατάσταση στη Βόρεια Κορέα είναι σοβαρή. Ωστόσο, λόγω της απομόνωσης της χώρας, είναι πολύ δύσκολο να επιβεβαιωθούν τα στοιχεία για την σοβαρότητα της ανθρωπιστικής κατάστασης.

Η Κοινότητα παρέχει σημαντική ανθρωπιστική βοήθεια στη Βόρεια Κορέα υπό μορφή επισιτιστικής βοήθειας και στήριξης για τα ειδικά προγράμματα υγείας και διατροφής. Η επείγουσα βοήθεια της Κοινότητας άρχισε να χορηγείται ήδη από το 1995 (την εποχή των πρώτων σοβαρών πλημμυρών) και συνίστατο σε επισιτιστική βοήθεια και σε επείγουσες προμήθειες και φάρμακα. Όταν η κατάσταση επιδεινώθηκε, η Κοινότητα παρενέβη με την παροχή περαιτέρω βοήθειας στις πιο ευάλωτες ομάδες του πληθυσμού.

Η τελευταία δέσμη βοήθειας αναγγέλθηκε από την Επιτροπή τον Μάϊο και περιλαμβάνει τόσο επισιτιστική βοήθεια όσο και προγράμματα στήριξης των τομέων της δημόσιας υγείας και της διατροφής. Η επισιτιστική βοήθεια που συνίστατο κυρίως σε σιτηρά καθώς και σε φυτικά έλαια, ζάχαρη και όσπρια, διανέμεται σε στενή συνεργασία με το παγκόσμιο επισιτιστικό πρόγραμμα των Ηνωμένων Εθνών (ΠΕΠ). Ένα χωριστό επισιτιστικό πρόγραμμα για τα παιδιά και μία πλήρης δέσμη μέτρων υγειονομικής στήριξης εφαρμόζονται σε συνδυασμό με το Ταμείο των Ηνωμένων Εθνών για την προστασία του παιδιού (UNICEF) και με αριθμό μη Κυβερνητικών Οργανώσεων (ΜΚΟ). Ορισμένα μέτρα παροχής βοήθειας επικεντρώνονται στο βόρειο και ανατολικό τμήμα της χώρας τα οποία, όπως διαπιστώθηκε, έχουν πληγεί περισσότερο. Τα παιδιά, οι γέροι και οι έγκυες γυναίκες θεωρούνται ως ομάδες προτεραιότητας.

Συνολικά η στήριξη που παρείχε η Κοινότητα το 1997, ανερχόταν σε 66.5 εκατ. ECU και βρίσκεται επικεφαλής άλλων σημαντικών χορηγών βοήθειας όπως οι Ηνωμένες Πολιτείες, η Ιαπωνία και η Δημοκρατία της Κορέας.

Όσον αφορά τις αρχές της Βόρειας Κορέας, η Επιτροπή έχει σήμερα 6 υπαλλήλους της Τεχνικής βοήθειας, εγκατεστημένους στη χώρα, οι οποίοι παρακολουθούν την ορθή διανομή της κοινοτικής βοήθειας (οι τέσσερις είναι επιφορτισμένοι με την επισιτιστική βοήθεια και τις παραδόσεις και οι δύο με τα προγράμματα στήριξης της δημόσιας υγείας και τον τομέα της διατροφής). Η συγγραφή υποχρεώσεων αυτών των υπαλλήλων τεχνικής βοήθειας περιλαμβάνει την υποχρέωση να αναφέρουν την ανθρωπιστική κατάσταση όπως την αντιλαμβάνονται οι ίδιοι. Οι πληροφορίες που διαθέτει η Επιτροπή, είναι ότι μετά τις παραδόσεις της επισιτιστικής βοήθειας και τη νέα συγκομιδή η κατάσταση παραμένει σοβαρή αλλά υπό έλεγχο. Οι προοπτικές για το 1998 παραμένουν επισφαλείς και η Επιτροπή δεν αποκλείει την ανάγκη παροχής περαιτέρω ανθρωπιστικής βοήθειας.

Η κυβέρνηση της Δημοκρατίας της Κορέας έχει πρόδηλο συμφέρον να επικρατήσει σταθερότητα στην χερσόνησο και συμβάλλει στις εκκλήσεις του παγκόσμιου επισιτιστικού προγράμματος.